Polisie in klopjag met klippe bestook | Netwerk24
Polisie in klopjag met klippe bestook
Nadat beamptes van die metro- en Macassar-polisie in ’n klopjag in Macassar met klippe bestook is, het hulle weer met versterkings teruggekeer.
Polisiebeamptes het Maandag 11 September ’n klopjag uitgevoer asook lasbriewe uitgereik nadat inwoners oor die gereelde skietery, bendebedrywighede en ander misdaad gekla het.
’n Woordvoerder het bevestig die lede is in die klopjag met klippe gegooi.
Nóg ’n gesamentlike operasie is Vrydag 14 September uitgevoer.
“Die operasie is van stapel gestuur in reaksie op die gemeenskap se pleidooi vir ’n veiliger omgewing en om die verhouding tussen sekerheidsmaatskappye en die Macassar- en Firgrove-gemeenskap te versterk.
In dié operasie is altesaam 45 mense in hegtenis geneem,” het Zelda Martin, woordvoerder van die metropolisie, gesê.
Die inhegtenisnemings sluit in agt vir die besit van dagga, een vir die besit van vermoedelik gesteelde goedere, twee vir die besit van onwettige ammunisie en een vir dwelmhandel.
Vir openbare geweld sluit die inhegtenisnemings in 11 mense, 11 vir kwaadwillige beskadiging van eiendom en 11 vir die aanval op ’n polisiebeampte.
“Goedere gekonfiskeer was 18 stoppe dagga, ’n stuk swart heining van 3,5 m en ’n swart staalpaal, vyf patrone vir ’n 270-Winchester-geweer, twee patrone vir ’n 9 mm-pistool, vier patrone vir ’n .38-rewolwer, twee patrone vir ’n 7.65-Cevelot en altesaam 22 stoppe dagga in papier toegedraai.”